CELEX: 32011R0302
Language: lt
Date: 2011-03-28 00:00:00
Title: 2011 m. kovo 28 d. Komisijos įgyvendinimo reglamentas (ES) Nr. 302/2011, kuriuo 2010–2011 prekybos metais leidžiama pradėti naudoti susidarius ypatingoms sąlygoms importuojamo cukraus tam tikro kiekio tarifinę kvotą

29.3.2011   
            
            
               LT
            
            
               Europos Sąjungos oficialusis leidinys
            
            
               L 81/8
            
         KOMISIJOS ĮGYVENDINIMO REGLAMENTAS (ES) Nr. 302/2011
   2011 m. kovo 28 d.
   kuriuo 2010–2011 prekybos metais leidžiama pradėti naudoti susidarius ypatingoms sąlygoms importuojamo cukraus tam tikro kiekio tarifinę kvotą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 187 straipsnį kartu su 4 straipsniu,
   kadangi:
   
               (1)
            
            
               Nuo 2010–2011 prekybos metų pradžios vyravo aukštos cukraus pasaulinės rinkos kainos. Pasaulinių rinkos kainų prognozės, grindžiamos Niujorko biržos cukraus ateities sandorių, kurių terminai yra 2011 m. gegužės, liepos ir spalio mėn., kainomis, rodo, kad pasaulinė rinkos kaina išliks didelė.
            
         
               (2)
            
            
               Apskaičiuota, kad neigiamas disponuojamo ir sunaudoto cukraus kiekio skirtumas per praėjusius dvejus prekybos metus yra 1,0 mln. tonų. Dėl to atsargų lygis laikotarpio pabaigoje bus žemiausias nuo 2006 m. cukraus sektoriaus reformos įgyvendinimo. Jei ateityje būtų importo trūkumas, kyla grėsmė, kad gali sutrikti tiekimas Sąjungos cukraus rinkai ir padidėti cukraus kaina vidaus rinkoje. Siekiant apriboti neigiamą disponuojamo ir sunaudoto cukraus kiekio skirtumą 2010–2011 prekybos metais, reikia išnaudoti visus egzistuojančius importo srautus: importo tarifines kvotas ir pagal ekonominės partnerystės susitarimus ir „Viskas, išskyrus ginklus“ prekybos susitarimus importuojamus 1,95 mln. tonų.
            
         
               (3)
            
            
               Tačiau per 2009–2010 prekybos metus pagal ekonominės partnerystės susitarimus ir „Viskas, išskyrus ginklus“ prekybos susitarimus importuotas kiekis siekė 1,5 mln. tonų. Remiantis šiuo metu pasaulinėje rinkoje susidariusia padėtimi, mažai tikėtina, kad artimiausiu metu šis kiekis išaugs. Dėl to neišvengiamai sumažės į ES rinką tiekiamas kiekis. Tokia padėtis susidarė dėl aukštos cukraus pasaulinės rinkos kainos, todėl tam tikram cukraus kiekiui reikia netaikyti importo muitų.
            
         
               (4)
            
            
               2009 m. rugsėjo 25 d. Komisijos reglamentu (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka (2), numatytas cukraus produktų importo tarifinių kvotų, kurių eilės numeris 09.4380 (susidarius ypatingoms sąlygoms importuojamas cukrus), administravimas pagal Reglamento (EB) Nr. 1234/2007 187 straipsnį. Vis dėlto, remiantis Reglamento (EB) Nr. 891/2009 11 straipsniu, produktų, kurių importo muitai bus sustabdyti, kiekis nustatomas atskiru teisės aktu.
            
         
               (5)
            
            
               Atitinkamai reikia nustatyti susidarius ypatingoms sąlygoms importuojamo cukraus kiekį, kurį 2011–2012 prekybos metais galima importuoti taikant nulinį muito tarifą.
            
         
               (6)
            
            
               Kad būtų išvengta prekybos importo licencijomis, importo licencija suteikiamos teisės neturėtų būti perduodamos.
            
         
               (7)
            
            
               Užstato dydis turėtų būti pakankamai didelis, kad būtų užtikrinta, jog bus panaudotos visos išduotos importo licencijos esant nepastovioms pasaulinėms cukraus kainoms.
            
         
               (8)
            
            
               Bendro žemės ūkio rinkų organizavimo vadybos komitetas nepateikė savo nuomonės per pirmininko nustatytą laikotarpį,
            
         PRIĖMĖ ŠĮ REGLAMENTĄ:
   1 straipsnis
   Nuo 2011 m. balandžio 1 d. iki 2011 m. rugsėjo 30 d. importo muitai laikinai netaikomi 300 000 tonų cukraus, kurio KN kodas 1701, o kvotos eilės numeris – 09.4380.
   Reglamentas (EB) Nr. 891/2009 taikomas administruojant pirmoje šio straipsnio dalyje nurodytą kvotą.
   2 straipsnis
   Nukrypstant nuo Komisijos reglamento (EB) Nr. 376/2008 (3) 8 straipsnio 1 dalies, importo licencija suteikiamos teisės neperduodamos.
   3 straipsnis
   Nukrypstant nuo Reglamento (EB) Nr.891/2009 7 straipsnio 2 dalies, užstato suma yra 150 EUR už toną.
   4 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2011 m. balandžio 1 d.
   Jis nustoja galioti 2011 m. rugsėjo 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. kovo 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 254, 2009 9 26, p. 82.
   
      (3)  OL L 114, 2008 4 26, p. 3.